Zuma nie by staatsrede, sê parlement nouOudpres. Jacob Zuma by die Zondo-kommissie. (Foto: AP) Die parlement het Woensdag gesê hy het ’n fout begaan toe hy vroeër die dag op Twitter bevestig het dat oudpres. Jacob Zuma vanjaar se staatsrede gaan bywoon. “’n Lys van voormalige presidente wat bywoning van #SONA bevestig het, het voormalige president Jacob Zuma verkeerdelik in ’n vorige twiet ingesluit. Die bevestiging was voortydig; ’n korrekte bygewerkte lys sal later vandag versprei word. Die fout word betreur,” sê die parlement nou. Dit volg enkele ure nadat die parlement die oudpresident se bywoning Woensdagoggend op Twitter bevestig het te midde van omstredenheid oor sy klaarblyklike siekte. Carl Niehaus, woordvoerder van die MK-veteranevereniging (MKMVA), sê volgens die organisasie se wete ondergaan Zuma tans behandeling in die buiteland. Die MKMVA het Zuma nog altyd ondersteun. Maroela Media het verlede week berig dat Zuma nie opgedaag het vir sy hofsaak in die hooggeregshof in Pietermaritzburg nie. ŉ Siektebrief van 1 Militêre Hospitaal is by die hof ingedien, maar die staatsaanklaer het talle vrae oor dié dokument gehad en die hof het dit verwerp. ŉ Lasbrief vir Zuma se inhegtenisneming is gevolglik uitgereik en is van krag indien hy nie op 6 Mei vir die hofsaak opdaag nie. Maroela Media het ook vroeër berig Zuma se regspan het boonop verlede maand aan adjunkhoofregter Raymond Zondo gesê die oudpresident is te siek om voor die Zondo-kommissie te verskyn. Zondo het vroeër ’n aansoek van die kommissie se eie regspan aangehoor dat Zuma gedagvaar word om van 27 tot 31 Januarie voor die kommissie te getuig, nadat hy nie op die afgelope drie geskeduleerde verskyningsdatums opgedaag het nie – elke keer met ’n ander verskoning. Oudpresidente FW de Klerk, Thabo Mbeki en Kgalema Motlanthe, voormalige adjunkpresident Baleka Mbete en oudspeaker Frene Ginwala het reeds bevestig dat hulle vanjaar se staatsrede sal bywoon. Die staatsrede vind vanaand omstreeks 19:00 plaas. In confirming list of former Presidents who have confirmed attendance of #SONA, an earlier tweet erroneously included Former President Jacob Zuma. The confirmation was premature; an accurate update will be given later today. The error is regretted. https://t.co/hCjPtzVFNZ — Parliament of RSA (@ParliamentofRSA) February 12, 2020